**MUITŲ DELSPINIGIAI IR**

**PALŪKANOS UŽ ATIDĖTĄ ARBA IŠDĖSTYTĄ MUITŲ MOKĖJIMĄ**

Nuo 2016 m. gegužės 1 d. pradėjus taikyti Sąjungos muitinės kodeksą (toliau – SMK) (2013 m. spalio 9 d. Europos Parlamento ir Tarybos reglamentas (ES) Nr. 952/2013 (OL 2013 L 269, p. 1) keičiasi delspinigių ir palūkanų normos, taikomos muitų pavėluoto sumokėjimo ar mokėjimo atidėjimo/išdėstymo atvejais ir delspinigių už pavėluotą muitų sumokėjimą skaičiavimo trukmė tais atvejais, kai skola muitinei atsiranda pagal SMK 79 ar 82 straipsnį arba jeigu apie skolą muitinei pranešama atlikus tikrinimą po prekių išleidimo. Delspinigių ir palūkanų už importo pridėtinės vertės mokestį ir importo akcizus administravimas nesikeičia, t. y. taikomos Lietuvos Respublikos Mokesčių administravimo įstatymo nuostatos ir finansų ministro nustatytos normos. Nuo 2016 m. gegužės 1 d. muitams taikoma delspinigių ir palūkanų norma, nustatyta SMK 112 ir 114 straipsniuose:

1. palūkanų norma lygi Europos Sąjungos oficialiojo leidinio C serijoje paskelbtai palūkanų normai, kurią paskutinės mokėjimo dienos mėnesio pirmą dieną Europos Centrinis bankas taikė savo pagrindinėms refinansavimo operacijoms, padidintai vienu procentiniu punktu.

Pvz. 2016 m. gegužės 16 d., Europos Centrinio Banko nustatyta palūkanų norma gegužės 1 d. yra 0,00 %, ją padidinus vienu procentiniu punktu gaunama 1,00 % metinė palūkanų norma.

SMK 112 str. nurodyta „paskutinė mokėjimo diena“ yra diena, iki kurios reikėjo sumokėti mokesčius iki jų atidėjimo arba išdėstymo. Jei mokesčiai papildomai apskaičiuoti sprendimu už ankstesnį laikotarpį, „paskutinė mokėjimo diena“ yra diena, kada turėjo būti sumokėti po muitinio įforminimo apskaičiuoti mokesčiai. Visą palūkanų skaičiavimo laikotarpį taikoma ta pati palūkanų norma, kuri galiojo paskutinę mokėjimo dieną.

2. delspinigių norma lygi Europos Sąjungos oficialiojo leidinio C serijoje paskelbtai palūkanų normai, kurią paskutinės mokėjimo dienos mėnesio pirmą dieną Europos Centrinis bankas taikė savo pagrindinėms refinansavimo operacijoms, padidintai dviem procentiniais punktais.

Pvz., muitų mokėjimo diena yra 2016 m. gegužės 16 d., Europos Centrinio Banko nustatyta palūkanų norma gegužės 1 d. yra 0,00 %, ją padidinus dviem procentiniais punktais gaunama 2,00 % metinė delspinigių norma, kuri taikoma visam sumokėjimo vėlavimo laikotarpiui, nepriklausomai nuo normos kitimo.

**Delspinigių ir palūkanų metinės normos skelbiamos muitinės tinklapyje adresu** [**http://www.lrmuitine.lt/web/guest/795**](http://www.lrmuitine.lt/web/guest/795).

Delspinigių arba palūkanų norma dienai apskaičiuojama metinę normą padalinant iš einamųjų metų dienų skaičiaus (365 arba 366).

Atkreipiame dėmesį, kad keičiasi ir delspinigių už pavėluotą muitų sumokėjimą skaičiavimo trukmė tais atvejais, kai skola muitinei atsiranda pagal SMK 79 ar 82 straipsnį arba jeigu apie skolą muitinei pranešama atlikus tikrinimą po prekių išleidimo – delspinigiai skaičiuojami ne tik už vėlavimą sumokėti muitus po pranešimo apie po muitinio įforminimo apskaičiuotus muitus, bet ir už laikotarpį nuo skolos muitinei atsiradimo dienos (nuo kitos dienos po to, kai mokestis turėjo būti sumokėtas į biudžetą) iki pranešimo apie ją dienos įskaitytinai (SMK 114 straipsnio 2 dalis).

Taip pat pažymėtina, kad muitinė gali nereikalauti, kad būtų mokami muitų delspinigiai tik SMK 114 straipsnio 3 dalyje nurodytais atvejais. Išimtinių nuostatų dėl biudžetinių įstaigų delspinigių apskaičiavimo ir mokėjimo srityje SMK ir jį įgyvendinančiuose teisės aktuose nėra.

**Pereinamasis laikotarpis dėl muitų delspinigių ir palūkanų**

* kai skola muitinei atsiranda pagal SMK 79 ar 82 straipsnį arba jeigu apie skolą muitinei pranešama atlikus tikrinimą po prekių išleidimo, už laikotarpį iki 2016 m. balandžio 30 d. muito delspinigiai neskaičiuojami, o už laikotarpį nuo gegužės 1 d. – taikant SMK 114 str. nustatytą delspinigių skaičiavimo trukmę;
* už laikotarpį iki 2016 m. gegužės 1 d. muito delspinigiai skaičiuojami taikant finansų ministro nustatytas normas;
* už laikotarpį nuo 2016 m. gegužės 1 d. – taikant SMK 112 ir 114 str. nustatytas normas.

**Delspinigių skaičiavimo pavyzdžiai:**

1. Pvz., 2016 m. balandžio 16 d. turėjo būti sumokėti muitinės deklaracijoje apskaičiuoti muitai, tačiau asmuo juos sumokėjo gegužės 12 d.

Delspinigių skaičiavimas:

nuo 2016-04-17 iki 2016-04-30 –taikoma finansų ministro nustatyta norma;

nuo 2016-05-01 iki 2016-05-11 – taikoma SMK 114 str. nustatyta norma, t. y. 2016-04-01 Europos Centrinio Banko nustatyta palūkanų norma, padidinta 2 procentiniais punktais (toliau – taikoma SMK 114 str. nustatyta norma).

1. Pvz., 2016 m. birželio 5 d. priimamas sprendimas dėl pagal 2016 m. balandžio 10 d. įformintą muitinės deklaraciją po muitinio įforminimo apskaičiuotų muitų įregistravimo. Asmeniui pranešta 2016 m. birželio 7 d.

Delspinigių skaičiavimas:

nuo 2016-04-10 iki 2016-04-30 – delspinigiai neskaičiuojami;

nuo 2016-05-01 iki 2016-06-07 įskaitytinai – taikoma SMK 114 str. nustatyta norma (t.y. Europos Centrinio Banko 2016-04-01 nustatyta delspinigių norma);

nuo 2016-06-08 iki 2016-06-17 – delspinigiai neskaičiuojami;

nuo 2016-06-18 iki sumokėjimo dienos įskaitytinai – taikoma SMK 114 str. nustatyta norma (t.y. Europos Centrinio Banko 2016-06-01 nustatyta delspinigių norma).

1. Pvz., 2016 m. liepos 1 d. priimamas sprendimas dėl pagal 2016 m. gegužės 10 d. įformintą deklaraciją (pateikus garantiją mokėjimas atidėtas iki birželio 16 d.) po muitinio įforminimo apskaičiuotų muitų įregistravimo. Asmeniui apie skolą pranešta 2016 m. liepos 4 d. Papildomai apskaičiuoti muitai nesumokėti.

Delspinigių skaičiavimas:

**nuo 2016-05-11** iki 2016-07-04 įskaitytinai – taikoma SMK 114 str. nustatyta norma (t.y. Europos Centrinio Banko 2016-05-01 nustatyta delspinigių norma);

nuo 2016-07-05 iki 2016-07-14 – delspinigiai neskaičiuojami;

nuo 2016-07-15 iki sumokėjimo dienos įskaitytinai – taikoma SMK 114 str. nustatyta norma (t.y. Europos Centrinio Banko 2016-07-01 nustatyta delspinigių norma).

**Palūkanų skaičiavimo paaiškinimai:**

Pvz., 2016 m. gegužės mėn. išdėstoma muitų skola, kurios skolos atsiradimo data yra 2016 m. kovo 5 d., sprendimas dėl po muitinio įforminimo apskaičiuotos skolos muitinei priimtas balandžio 5 d., mokėjimo terminas buvo 2016 m. balandžio 15 d. prašymas ir visi prašymui nagrinėti reikiami dokumentai pateikti balandžio 25 d. Palūkanos skaičiuojamos nuo prašymo ir visų prašymui nagrinėti reikiamų dokumentų pateikimo momento (t. y. 2016 m. balandžio 25 d.). Metinė palūkanų norma nustatoma pagal 2016-04-01 Europos Centrinio Banko nustatytą palūkanų normą, padidintą 1 procentiniu punktu ir taikoma visą sutarties galiojimo laiką.

Palūkanų skaičiavimas:

nuo 2016-04-25 iki 2016-04-30 – taikoma finansų ministro nustatyta norma.

nuo 2016-05-01 iki mokestinės paskolos sutarties grafike nustatytos dienos – taikoma SMK 112 str. nustatyta norma.

Atkreipiame dėmesį, kad vadovaujantis SMK 114 str. 4 dalies nuostata, muitinė nereikalauja, kad būtų mokami delspinigiai, jeigu su kiekvienu išieškojimo veiksmu susijusi pinigų

suma yra mažesnė negu 10 EUR. Su išieškojimo veiksmu susijusi muitų delspinigių suma laikytina

pagal vieną prekę po muitinio įforminimo apskaičiuota muitų delspinigių suma ar muitų delspinigių suma, susidariusi laiku nesumokėjus deklaracijoje arba muitinės sprendime apskaičiuotų muitų.